送傅管記赴蜀軍
作者：錢起
朝代：唐

paragraphs: 終童之死誰繼出，燕頷儒生今俊逸。
主將早知鸚鵡賦，飛書許載蛟龍筆。
峨嵋玉壘指霞標，鳥沒天低幕府遙。
巴山雨色藏征斾，漢水猨聲咽短簫。
賜璧腰金應可料，才畧縱橫年且妙。
無人不重樂毅賢，何敵能當魯連嘯。
日暮黃雲千里昏，壯心輕別不銷魂。
勤君用却龍泉劒，莫負平生國士恩。